Gevriesde oorskot van man in Roodeplaatdam gekry(Argieffoto: Kent Williamson) Die polisie in Pretoria ondersoek ŉ saak van moord nadat die gevriesde oorskot van ŉ man naby ŉ landgoed by die Roodeplaatdam gevind is. Konst. Lethabo Mashiloane, polisiewoordvoerder, sê ŉ lid van die publiek het Maandag omstreeks 23:00 ŉ voertuig op die brug oor die Kameelfonteinpad opgemerk. Die vrou het ook gesien hoe iemand iets in die dam gooi en het die polisie ontbied. Volgens Mashiloane het die polisie blitsig gereageer en die gevriesde liggaam van ŉ man, toegedraai in plastiek, by die Riverside-landgoed gevind. “Die liggaam was geskend, met die kop, arms, bene en geslagsdele wat vermis word.” Die polisie het ŉ beroep op inwoners gedoen om na vore te kom met enige inligting oor die voorval. Enigiemand met inligting daaroor kan lt.kol. Wouter Diamond by 082 822 8322 of kapt. Cloete by 082 822 6962 bel.